SMERNICA EVROPSKE CENTRALNE BANKE (EU) 2021/2253

z dne 2. novembra 2021

o določitvi načel okvira za poklicno etiko v Eurosistemu (ECB/2021/49)

(prenovitev)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije ter zlasti členov 127 in 128 Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti členov 12.1 in 14.3 v povezavi s členoma 5 in 16 Statuta,

ob upoštevanju naslednjega:

(1) Potrebnih je več sprememb Smernice Evropske centralne banke (EU) 2015/855 (ECB/2015/11) (1). Zaradi jasnosti bi bilo treba Smernico (EU) 2015/855 (ECB/2015/11) prenoviti.

(2) Za izvajanje nalog, ki so Evropski centralni banki (ECB) in nacionalnim centralnim bankam (NCB) držav članic, katerih valuta je euro (v nadaljnjem besedilu: Eurosistem), zaupane s Pogodbo o delovanju Evropske unije, Eurosistem spoštuje načela neodvisnosti, odgovornosti in preglednosti ter ohranja najvišje standarde poklicne etike in integritete, vključno z ničelno toleranco do neprimernega vedenja in nadlegovanja. Okvir upravljanja, ki varuje ta načela in standarde, je ključni element pri zagotavljanju verodostojnosti Eurosistema in bistven za zagotavljanje zaupanja nadzorovanih subjektov, nasprotnih strank za operacije denarne politike in državljanov Unije.

(3) Ob upoštevanju tega in za nadgradnjo prej veljavne Smernice Evropske centralne banke ECB/2002/6 (2) je Svet ECB leta 2015 sprejel Smernico (EU) 2015/855 (ECB/2015/11), v kateri je določil načela skupnega okvira za poklicno etiko v Eurosistemu (v nadaljnjem besedilu: okvir za poklicno etiko v Eurosistemu), ki varuje verodostojnost in ugled Eurosistema ter zaupanje javnosti v integriteto in nepristranskost članov organov in zaposlenih v ECB in NCB Eurosistema.

(4) Svet ECB meni, da bi bilo treba za ohranitev najvišjih standardov poklicne etike in integritete nadgraditi obstoječe skupne minimalne standarde in pravila za preprečevanje trgovanja na podlagi notranjih informacij in zlorabe nejavnih informacij Eurosistema ter za preprečevanje in upravljanje nasprotja interesov. Zato je po mnenju Sveta ECB pomembno, da ECB in NCB sprejmejo ukrepe, katerih cilj je preprečiti celo vsakršen vtis, da gre za trgovanje na podlagi notranjih informacij, zlorabo nejavnih informacij ali možno nasprotje interesov. ECB in NCB bi morale imeti nekaj svobode pri določanju najprimernejšega okvira za take ukrepe, a hkrati je pomembno, da se – za ustrezno zaščito ugleda Eurosistema – vsaj za zaposlene v ECB in NCB, kadar izvajajo naloge Eurosistema, uporablja sklop usklajenih ukrepov, zlasti kar zadeva pravila o kritičnih zasebnih finančnih poslih. Ti usklajeni ukrepi bi se morali uporabljati tudi za člane notranjega organa, ki ima upravne in/ali posvetovalne funkcije, neposredno ali posredno povezane z izvajanjem nalog Eurosistema, ki jih opravljajo NCB.

(5) Da bi dodatno zavarovali zaupanje nadzorovanih subjektov, nasprotnih strank za operacije denarne politike in državljanov Unije v to, da zaposleni v ECB in NCB ter člani njihovih organov delujejo popolnoma strokovno nepristransko, bi se bilo treba izogibati vtisu nasprotja interesov. Zato bi bilo treba od zaposlenih in članov organov, ki imajo dostop do tržno občutljivih informacij, zahtevati, da pri opravljanju zasebnih finančnih poslov upoštevajo posebna pravila in standarde, zlasti kadar ti posli vključujejo regulirane subjekte.

(6) Okvir za poklicno etiko v Eurosistemu se uporablja samo za izvajanje nalog Eurosistema, je pa Svet ECB z namenom, da se zagotovi čim večja skladnost standardov integritete in dobrega upravljanja med NCB in pristojnimi nacionalnimi organi, sprejel Smernico Evropske centralne banke (EU) 2015/856 (ECB/2015/12) (3), ki določa načela okvira za poklicno etiko v enotnem mehanizmu nadzora (v nadaljnjem besedilu: okvir za poklicno etiko v EMN), ki se uporabljajo za izvajanje nadzorniških nalog ECB in pristojnih nacionalnih organov.

(7) Načela, določena s Smernico (EU) 2015/855 (ECB/2015/11), so bila dopolnjena s praksami za izvajanje okvira za poklicno etiko v Eurosistemu (4), ki jih je odobril Svet ECB in so bila prenesena v notranja pravila in prakse, ki so jih sprejele posamezne centralne banke Eurosistema. Te prakse za izvajanje okvira za poklicno etiko v Eurosistemu, zlasti četrto prakso za izvajanje v zvezi s funkcijo skladnosti poslovanja, bi bilo treba vključiti v revidirani okvir za poklicno etiko v Eurosistemu, in sicer tako, da se zaščiti načelo organizacijske avtonomije vsake centralne banke Eurosistema.

(8) Za zagotovitev, da se bodo v okviru za poklicno etiko v Eurosistemu še naprej odražali ustrezni standardi in dobre prakse, ki upoštevajo najsodobnejše dosežke v centralnobančni skupnosti in med institucijami Unije, Smernica (EU) 2015/855 (ECB/2015/11) določa, da jo Svet ECB redno pregleduje. Z začetkom veljavnosti Kodeksa ravnanja za visoke uradnike ECB (5) (v nadaljnjem besedilu: enotni kodeks) so se še izboljšali enotni standardi poklicne etike za vse člane visokih organov ECB in njihove namestnike. Glede na to Svet ECB meni, da je treba obstoječe standarde, določene v okviru za poklicno etiko v Eurosistemu, prilagoditi.

(9) Da bi Svet ECB zagotovil medinstitucionalni forum za izmenjavo informacij o poklicni etiki in skladnosti poslovanja ter vprašanjih, povezanih z izvajanjem Smernice (EU) 2015/855 (ECB/2015/11) in Smernice (EU) 2015/856 (ECB/2015/12), je ustanovil projektno skupino pooblaščencev za poklicno etiko in skladnost poslovanja (Ethics and Compliance Officers Task Force – ECTF). Glede na vse večjo pomembnost teh zadev in posledično potrebo po prizadevanju za ambicioznejše standarde na ravni Eurosistema ter v podporo usklajenemu izvajanju okvira za poklicno etiko v Eurosistemu je Svet ECB menil, da je primerno, da se projektni skupini ECTF dodeli večja odgovornost in da se jo preoblikuje v stalno konferenco za poklicno etiko in skladnost poslovanja (Ethics and Compliance Conference – ECC). Ta večja odgovornost bi morala Eurosistemu omogočiti, da bo ustrezno obravnaval izzive, ki so neločljivo povezani z dinamično naravo standardov integritete in dobrega upravljanja.

(10) Za zagotovitev splošne skladnosti teh okvirov poklicne etike bi bilo treba nadgraditi glavne koncepte v zvezi z nasprotjem interesov, sprejemanjem daril in gostoljubja ter prepovedjo zlorabe nejavnih informacij, kakor so določeni v smernicah (EU) 2015/855 (ECB/2015/11) in (EU) 2015/856 (ECB/2015/12), ter jih uskladiti z enotnim kodeksom. Zlasti preverjanje pred zaposlitvijo in omejitve po koncu zaposlitve ne bi smeli veljati samo za zaposlene na višjih položajih v Eurosistemu, ki neposredno poročajo izvršilni ravni, da se bodo učinkovito odpravili pomisleki glede „vrtljivih vrat“ med centralnimi bankami in zasebnim sektorjem, zlasti udeleženci na finančnem trgu.

(11) Čeprav se okvir za poklicno etiko v Eurosistemu uporablja samo za izvajanje nalog Eurosistema, je zaželeno, da centralne banke Eurosistema enakovredne standarde uporabljajo tudi za člane svojih organov, svoje zaposlene in druge, ki izvajajo naloge, ki niso naloge Eurosistema.

(12) Določbe te smernice ne posegajo v veljavno nacionalno zakonodajo, zlasti delovno zakonodajo.

(13) Določbe te smernice ne bi smele posegati v enotni kodeks in zahteve glede etičnega ravnanja, določene na posebnih področjih, ki izpolnjujejo vsaj načela okvira za poklicno etiko v Eurosistemu –

SPREJEL NASLEDNJO SMERNICO:

POGLAVJE I

Splošne določbe

Člen 1 Področje uporabe 1. Ta smernica se uporablja za centralne banke Eurosistema, kadar izvajajo naloge Eurosistema. V zvezi s tem se za njihove zaposlene in člane njihovih organov uporabljajo notranja pravila, ki jih centralne banke Eurosistema sprejmejo za izvajanje določb te smernice. 2. Kolikor je pravno mogoče, si centralne banke Eurosistema prizadevajo za širitev obveznosti, opredeljenih za izvajanje določb te smernice, tudi na vse osebe, ki so vključene v izvajanje nalog Eurosistema in niso zaposleni v centralnih bankah Eurosistema.

Člen 2 Opredelitev pojmov V tej smernici: (1) „centralna banka Eurosistema“ pomeni Evropsko centralno banko ali nacionalno centralno banko države članice, katere valuta je euro; (2) „naloga Eurosistema“ pomeni nalogo, ki je Eurosistemu zaupana v skladu s Pogodbo in Statutom Evropskega sistema centralnih bank in Evropske centralne banke; (3) „okvir za poklicno etiko v Eurosistemu“ pomeni določbe te smernice, kakor jih izvaja vsaka centralna banka Eurosistema; (4) „nejavna informacija“ pomeni informacijo ne glede na obliko, ki se nanaša na izvajanje nalog Eurosistema s strani centralnih bank Eurosistema in ni objavljena; (5) „tržno občutljiva informacija“ pomeni natančno nejavno informacijo, ki bi v primeru objave verjetno imela znaten učinek na ceno finančnega premoženja ali cene na finančnih trgih; (6) „zaposleni“ pomeni osebo, ki je v delovnem razmerju s centralno banko Eurosistema, razen če so tej osebi zaupane le naloge, ki niso povezane z izvajanjem nalog Eurosistema; (7) „član organa“ pomeni člana organa odločanja ali drugega notranjega organa centralnih bank Eurosistema, ki ni zaposleni, razen če so temu članu organa zaupane le naloge, ki niso povezane z izvajanjem nalog Eurosistema; (8) „regulirani subjekt“ pomeni kar koli od naslednjega: a) denarno finančno institucijo (MFI), kakor je opredeljena v točki 1(b) člena 2 Uredbe Evropske centralne banke (EU) 2021/379 (ECB/2021/2) (6), vendar brez skladov denarnega trga; b) kreditno institucijo, ki ni MFI, kakor je opredeljena v točki 4 člena 2 Uredbe (EU) 2021/379 (ECB/2021/2); c) sistem poravnave vrednostnih papirjev, kakor je opredeljen v točki 10 člena 2(1) Uredbe (EU) št. 909/2014 Evropskega parlamenta in Sveta (7); centralno nasprotno stranko (CNS), kakor je opredeljena v točki 1 člena 2 Uredbe (EU) št. 648/2012 Evropskega parlamenta in Sveta (8); upravljavca centralne depotne družbe, kakor je opredeljena v točki 1 člena 2(1) Uredbe (EU) št. 909/2014; upravljavca plačilnega sistema, kakor je opredeljen v točki 1 člena 2 Uredbe Evropske centralne banke (EU) št. 795/2014 (ECB/2014/28) (9); upravljavca katerega koli drugega plačilnega sistema ali sheme kartičnih plačil, ki sodi na področje uporabe okvira politike pregleda Eurosistema (10) ali revidiranega okvira ECB za pregled sistemov za plačila malih vrednosti (11); (v nadaljnjem besedilu skupaj: kvalificirane infrastrukture finančnega trga); d) ponudnika kritičnih storitev kvalificirane infrastrukture finančnega trga, ki ga v skladu z okvirom politike pregleda Eurosistema neposredno pregleduje Eurosistem; (9) „nasprotje interesov“ pomeni situacijo, v kateri lahko osebni interesi vplivajo ali dajejo vtis vplivanja na nepristransko in objektivno opravljanje dolžnosti in odgovornosti; (10) „osebni interes“ pomeni finančno ali nefinančno korist ali potencialno korist za zaposlenega ali člana organa, ki med drugim vključuje korist za bližnjega družinskega člana (starša, otroka, brata ali sestro), zakonca ali partnerja; (11) „kratkoročno trgovanje“ pomeni nakup in poznejšo prodajo finančnega instrumenta ali prodajo in poznejši nakup istega finančnega instrumenta v 90 koledarskih dneh; (12) „finančno premoženje iz preteklosti“ pomeni prepovedano finančno premoženje, ki ga je član organa ali zaposleni pridobil, preden je bilo prepovedano ali preden je prepoved začela veljati za tega člana organa ali zaposlenega, ali ki je prišlo v njegovo posest pozneje zaradi okoliščin, na katere ni imel vpliva; (13) „ugodnost“ pomeni darilo, gostoljubje ali drugo finančno, stvarno ali drugačno korist, ki ni dogovorjeno nadomestilo za opravljene storitve in do katere prejemnik ni drugače upravičen; (14) „zavarovalna družba“ pomeni podjetje, ki spada v eno ali več opredelitev iz točk 1 do 6 člena 13 Direktive 2009/138/ES Evropskega parlamenta in Sveta (12), če je vključeno v register zavarovalnic pri Evropskem organu za zavarovanja in poklicne pokojnine.

Člen 3 Nasprotujoče nacionalne določbe in uporaba različnih okvirov poklicne etike 1. Kadar veljavno nacionalno pravo NCB preprečuje izvajanje določbe te smernice, NCB o tem brez odlašanja obvesti ECB in sprejme razumne ukrepe, ki jih ima na voljo za premostitev ovire, ki jo predstavlja to nacionalno pravo, da se doseže usklajeno izvajanje te smernice v Eurosistemu. 2. Določbe te smernice ne posegajo v strožja pravila poklicne etike, ki jih določijo centralne banke Eurosistema ter se uporabljajo za njihove zaposlene in člane njihovih organov.

POGLAVJE II

Standardi etičnega ravnanja

DEL 1

SPLOŠNA NAČELA

Člen 4 Osnovna načela 1. Centralne banke Eurosistema sprejmejo potrebne ukrepe, s katerimi zagotovijo, da njihovi zaposleni in člani njihovih organov pri opravljanju dolžnosti in odgovornosti spoštujejo najvišje standarde etičnega ravnanja. 2. Centralne banke Eurosistema pri izpolnjevanju obveznosti iz odstavka 1 zlasti sprejmejo potrebne ukrepe, s katerimi zagotovijo, da njihovi zaposleni in člani njihovih organov ravnajo pošteno, neodvisno, nepristransko, spoštljivo in diskretno z izogibanjem vsem oblikam neprimernega vedenja ali nadlegovanja ter ne oziraje se na lastne interese, s čimer ohranjajo in spodbujajo zaupanje javnosti v Eurosistem.

Člen 5 Interakcija z zunanjimi osebami Centralne banke Eurosistema sprejmejo potrebne ukrepe, s katerimi zagotovijo, da njihovi zaposleni in člani njihovih organov, ki se sestajajo z zunanjimi osebami, zlasti s predstavniki panoge finančnih storitev: (a) ohranjajo nevtralnost in enako obravnavo pri interakciji s temi zunanjimi osebami; (b) spoštujejo sedemdnevno obdobje molka pred vsako sejo Sveta ECB o denarni politiki, v katerem se vzdržijo govorov ali drugih izjav, ki bi lahko vplivali na pričakovanja o prihodnjih sklepih o denarni politiki; (c) vodijo osnovno evidenco sestankov ter (d) se izogibajo vsakršnemu ravnanju, ki bi lahko dajalo vtis dajanja ugodnosti zunanjim osebam, vključno z ugodnostmi poslovne ali prestižne narave.

DEL 2

PREPREČEVANJE IN UPRAVLJANJE NASPROTJA INTERESOV

Člen 6 Nasprotje interesov 1. Centralne banke Eurosistema vzpostavijo mehanizem za upravljanje situacij, v katerih se kandidat, ki bo imenovan za zaposlenega, znajde v nasprotju interesov, ki je med drugim posledica preteklih poklicnih dejavnosti, imetništva finančnega premoženja, zasebnih dejavnosti ali osebnih razmerij. 2. Centralne banke Eurosistema sprejmejo notranja pravila, s katerimi od zaposlenih in članov svojih organov zahtevajo, da se v času zaposlitve izogibajo vsakršni situaciji, ki bi povzročila nasprotje interesov, in da poročajo o takih situacijah. Centralne banke Eurosistema sprejmejo potrebne ukrepe, s katerimi zagotovijo, da se sporočeno nasprotje interesov ustrezno registrira ter da so na voljo in se sprejmejo ustrezni ukrepi za rešitev ali obvladovanje tega nasprotja interesov, vključno z razrešitvijo dolžnosti v zvezi z obravnavano zadevo. 3. Centralne banke Eurosistema vzpostavijo mehanizem za presojanje možnega nasprotja interesov, ki bi izhajalo iz poklicnih dejavnosti, ki jih njihovi zaposleni in člani njihovih organov opravljajo po koncu zaposlitve, ter izogibanje takemu nasprotju interesov, vključno z ustreznimi zahtevami glede obveščanja in obdobji ohlajanja. 4. Centralne banke Eurosistema po potrebi vzpostavijo mehanizem za presojanje možnega nasprotja interesov, ki bi izhajalo iz poklicnih dejavnosti, ki jih njihovi zaposleni in člani njihovih organov opravljajo med neplačanim dopustom, ter izogibanje takemu nasprotju interesov.

Člen 7 Prepoved prejemanja ugodnosti 1. Centralne banke Eurosistema sprejmejo notranja pravila, s katerimi zaposlenim in članom svojih organov prepovejo, da zahtevajo ali prejmejo kakršne koli ugodnosti, ki so kakor koli povezane z opravljanjem njihovih poklicnih dolžnosti in odgovornosti, ali da sprejmejo obljubo glede prejetja takih ugodnosti, in sicer zase ali za katero koli drugo osebo. 2. Centralne banke Eurosistema lahko v notranjih pravilih določijo izjeme od prepovedi iz odstavka 1 v zvezi z ugodnostmi, ki jih ponujajo centralne banke, pristojni nacionalni organi, institucije, organi ali agencije Unije, mednarodne organizacije, vladne agencije in akademski subjekti, ter v zvezi z ugodnostmi v običajni ali zanemarljivi vrednosti, ki jih ponuja zasebni sektor, če v slednjem primeru take ugodnosti niso pogoste in ne iz istega vira. Centralne banke Eurosistema sprejmejo potrebne ukrepe, s katerimi zagotovijo, da navedene izjeme ne vplivajo in ne smejo dajati vtisa vplivanja na neodvisnost in nepristranskost njihovih zaposlenih in članov njihovih organov.

DEL 3

VAROVANJE POSLOVNE SKRIVNOSTI IN PREPREČEVANJE ZLORABE NEJAVNIH INFORMACIJ

Člen 8 Varovanje poslovne skrivnosti in prepoved razkritja nejavnih informacij Ob upoštevanju zahtev glede varovanja poslovne skrivnosti, ki izhajajo iz člena 37 Statuta Evropskega sistema centralnih bank in Evropske centralne banke, centralne banke Eurosistema sprejmejo potrebne ukrepe, s katerimi zagotovijo, da njihovi zaposleni in člani njihovih organov izpolnjujejo zahteve glede varovanja poslovne skrivnosti, ki veljajo zanje, in da tretjim osebam ne smejo razkrivati nejavnih informacij, razen če so pooblaščeni za razkrivanje takih informacij.

Člen 9 Prepoved zlorabe nejavnih informacij 1. Centralne banke Eurosistema sprejmejo potrebne ukrepe, s katerimi zagotovijo, da njihovi zaposleni in člani njihovih organov ne smejo zlorabljati nejavnih informacij. 2. Prepoved zlorabe nejavnih informacij obsega vsaj uporabo nejavnih informacij: (a) za zasebne finančne posle za svoj račun ali za račun tretjih oseb in (b) za priporočila tretjim osebam ali napeljevanje tretjih oseb, naj ravnajo na podlagi teh nejavnih informacij.

Člen 10 Splošna načela v zvezi z zasebnimi finančnimi posli Centralne banke Eurosistema sprejmejo potrebne ukrepe, s katerimi zagotovijo, da so njihovi zaposleni in člani njihovih organov pri opravljanju zasebnih finančnih poslov za svoj račun ali za račun tretje osebe dolžni ravnati previdno in zadržano ter imeti srednje- do dolgoročno naložbeno obdobje.

Člen 11 Posebne omejitve za kritične zasebne finančne posle 1. Ob upoštevanju primernosti, učinkovitosti in sorazmernosti centralne banke Eurosistema sprejmejo notranja pravila za zaposlene in člane organov, ki imajo pri izvajanju nalog Eurosistema dostop do tržno občutljivih informacij, razen enkratnega dostopa (v nadaljnjem besedilu: osebe z dostopom do tržno občutljivih informacij), s katerimi uvedejo posebne omejitve iz odstavka 2 v zvezi z zasebnimi finančnimi posli, ki so tesno povezani ali bi lahko dajali vtis tesne povezanosti z izvajanjem nalog Eurosistema (v nadaljnjem besedilu: kritični zasebni finančni posli). 2. Notranja pravila iz odstavka 1: a) prepovedujejo kritične zasebne finančne posle z: i) lastniškimi in dolžniškimi instrumenti, ki jih izda regulirani subjekt; ii) izvedenimi finančni instrumenti, povezanimi z lastniškimi in dolžniškimi instrumenti, ki jih izda regulirani subjekt; iii) enotami kolektivnih naložbenih shem z izraženo naložbeno politiko, ki je usmerjena izključno na regulirane subjekte, in b) omejujejo kritične zasebne finančne posle zlasti s: i) tujimi valutami, zlatom, državnimi dolžniškimi instrumenti euroobmočja, lastniškimi in dolžniškimi instrumenti, ki jih izdajo zavarovalne družbe, ter lastniškimi in dolžniškimi instrumenti, ki jih izdajo neregulirani subjekti in kupijo centralne banke Eurosistema v okviru katerega koli programa nakupa vrednostnih papirjev, ki ga izvaja ECB; ii) izvedenimi finančni instrumenti, povezanimi s kritičnimi zasebnimi finančnimi posli iz točke (i), in c) omejujejo kratkoročno trgovanje. 3. Ob upoštevanju primernosti, učinkovitosti in sorazmernosti lahko notranja pravila, sprejeta na podlagi točk b) in c) odstavka 2, vsebujejo eno ali več naslednjih omejitev za zadevni posel: a) prepoved; b) zahteva za predhodno dovoljenje; c) zahteva za predhodno ali naknadno poročanje; d) obdobje prepovedi, v katerem se tak posel ne izvede. 4. Centralne banke Eurosistema v notranjih pravilih: (i) določijo, da osebe z dostopom do tržno občutljivih informacij poročajo o svojem finančnem premoženju iz preteklosti, kadar imetništvo tega finančnega premoženja povzroči nasprotje interesov z njihovo vključenostjo v naloge Eurosistema, in (ii) vzpostavijo mehanizem, s katerim zagotovijo, da se nasprotje interesov, ki izhaja iz finančnega premoženja iz preteklosti, reši v razumnem roku, vključno s tem, da se lahko zahteva, da se finančno premoženje iz preteklosti, ki povzroča nasprotje interesov, v razumnem roku proda. Centralne banke Eurosistema lahko v notranjih pravilih določijo, da se lahko finančno premoženje iz preteklosti, ki ne povzroča nasprotja interesov, obdrži. 5. Centralne banke Eurosistema v notranjih pravilih podrobneje določijo pogoje in varovala, v skladu s katerimi posebne omejitve, določene v tem členu, ne veljajo za osebe z dostopom do tržno občutljivih informacij, ki vodenje svojega zasebnega finančnega premoženja s pisno pogodbo o upravljanju premoženja zaupajo neodvisni tretji osebi. 6. Centralne banke Eurosistema lahko sprejmejo notranja pravila, s katerimi omejitve iz tega člena uveljavijo tudi za zaposlene in člane svojih organov, ki niso osebe z dostopom do tržno občutljivih informacij. 7. Centralne banke Eurosistema sprejmejo potrebne ukrepe za prilagoditev notranjih pravil, ki nalagajo posebne omejitve za kritične zasebne finančne posle iz odstavka 2, da upoštevajo odločitve Sveta ECB.

POGLAVJE III

Sodelovanje in izvajanje okvira za poklicno etiko v Eurosistemu

Člen 12 Neodvisna funkcija za poklicno etiko in/ali skladnost poslovanja 1. Centralne banke Eurosistema sprejmejo potrebne ukrepe, s katerimi zagotovijo, da imajo posebno funkcijo za poklicno etiko in/ali skladnost poslovanja – ki je temeljna funkcija za upravljanje tveganj – za podporo svojim organom odločanja pri izvajanju okvira za poklicno etiko v Eurosistemu. Funkciji za poklicno etiko in/ali skladnost poslovanja se zagotovi ustrezen položaj, pooblastila in neodvisnost, ki so potrebni za izvajanje njenih nalog. Ta funkcija poroča neposredno – hierarhično ali funkcijsko – najvišji vodstveni ravni v zadevni centralni banki Eurosistema. Zagotovijo se ji ustrezna sredstva, da lahko izvaja svoje naloge, se seznanja s pomembnimi novostmi in posodablja strokovno znanje. 2. Odgovornosti funkcije za poklicno etiko in/ali skladnost poslovanja v zvezi z okvirom za poklicno etiko v Eurosistemu vključujejo: (a) svetovanje in usmerjanje glede razlage in uporabe okvira za poklicno etiko v Eurosistemu; (b) ozaveščanje in izvajanje obveznega usposabljanja; (c) ugotavljanje in ocenjevanje tveganja skladnosti; (d) spremljanje in preverjanje skladnosti; (e) poročanje o primerih neskladnosti; (f) pripravo ali prispevanje k pripravi notranjih pravil in praks zadevne centralne banke Eurosistema ter (g) pripravo letnega poročila zadevne centralne banke Eurosistema, kakor je navedeno v členu 15(1). 3. Centralne banke Eurosistema sprejmejo potrebne ukrepe, s katerimi zagotovijo, da je njihova funkcija za poklicno etiko in/ali skladnost poslovanja ustrezno in pravočasno vključena v zadeve, ki lahko vplivajo na okvir za poklicno etiko v Eurosistemu. 4. Funkcija za poklicno etiko in/ali skladnost poslovanja v centralnih bankah Eurosistema z informacijami, ki jih pridobi pri izvajanju svojih odgovornosti, ravna nadvse zaupno ter vse osebne podatke obdeluje in hrani v skladu z veljavnimi pravili o varstvu podatkov. 5. V primerih, ko funkcija za poklicno etiko in/ali skladnost poslovanja v centralnih bankah Eurosistema izvaja druge naloge oziroma izpolnjuje druge dolžnosti, centralne banke Eurosistema sprejmejo potrebne ukrepe, s katerimi zagotovijo, da so vse take naloge in dolžnosti združljive s samo funkcijo za poklicno etiko in/ali skladnost poslovanja ali z nalogami in dolžnostmi organizacijske enote, s katero je funkcija za poklicno etiko in/ali skladnost poslovanja organizacijsko povezana.

Člen 13 Spremljanje skladnosti 1. Centralne banke Eurosistema vzpostavijo mehanizme za spremljanje skladnosti s pravili, s katerimi se izvaja ta smernica. Spremljanje vključuje zlasti skladnost z notranjimi pravili, s katerimi se izvajajo posebne omejitve za kritične zasebne finančne posle, kakor je določeno v členu 11, ter po potrebi redno in/ali izredno preverjanje skladnosti. 2. Spremljanje skladnosti ne posega v notranja pravila, ki dovoljujejo notranje preiskave, če je zaposleni ali član organa osumljen kršitve pravil, s katerimi se izvaja ta smernica.

Člen 14 Poročanje o neskladnosti in ukrepanje 1. Centralne banke Eurosistema sprejmejo notranja pravila o žvižgaštvu in notranje postopke za poročanje o primerih neskladnosti s pravili, s katerimi se izvaja ta smernica. Ta notranja pravila in postopki vključujejo ukrepe za zagotavljanje ustrezne zaščite oseb, ki poročajo o primerih neskladnosti. 2. Centralne banke Eurosistema sprejmejo potrebne ukrepe, s katerimi zagotovijo, da se v potencialnih primerih neskladnosti ukrepa, kar po potrebi vključuje nalaganje sorazmernih disciplinskih ukrepov v skladu z veljavnimi disciplinskimi pravili in postopki. 3. Centralne banke Eurosistema o vseh večjih incidentih v zvezi z neskladnostjo z notranjimi pravili, s katerimi se izvaja ta smernica, v skladu z veljavnimi notranjimi postopki prek Odbora za organizacijski razvoj in Izvršilnega odbora brez odlašanja poročajo Svetu ECB ter hkrati obvestijo Revizijski odbor in konferenco za poklicno etiko in skladnost poslovanja.

POGLAVJE IV

Končne določbe

Člen 15 Poročanje in pregled 1. Centralne banke Eurosistema pošljejo konferenci za poklicno etiko in skladnost poslovanja letno poročilo o izvajanju te smernice, da se izmenjajo informacije o izvajanju te smernice in pripravijo prihodnji pregledi in/ali olajša razvoj skupnih pristopov, kakor je navedeno v odstavku 2 člena 12. 2. Svet ECB pregleda to smernico vsaj vsaka tri leta od skrajnega datuma za začetek uporabe pravil in ukrepov za izvajanje te smernice, kakor je določen v členu 17(2), ali na priporočilo konference za poklicno etiko in skladnost poslovanja.

Člen 16 Razveljavitev 1. Sklep (EU) 2015/855 (ECB/2015/11) se razveljavi. 2. Sklicevanje na Smernico (EU) 2015/855 (ECB/2015/11) se šteje za sklicevanje na to smernico in se bere v skladu s korelacijsko tabelo iz Priloge k tej smernici.

Člen 17 Začetek učinkovanja in izvedba 1. Ta smernica začne učinkovati na dan, ko so o njej uradno obveščene NCB. 2. Centralne banke Eurosistema sprejmejo potrebne ukrepe za izvajanje te smernice in uskladitev z njo ter pravila in ukrepe za njeno izvajanje uporabljajo od 1. junija 2023. NCB obvestijo ECB o kakršnih koli ovirah za izvajanje te smernice ter o besedilih in sredstvih, ki se nanašajo na navedene ukrepe, najpozneje do 1. aprila 2023.

Člen 18 Naslovniki Ta smernica je naslovljena na vse centralne banke Eurosistema.

V Frankfurtu na Majni, 2. novembra 2021 Za Svet ECB predsednica ECB Christine LAGARDE

(1) Smernica Evropske centralne banke (EU) 2015/855 z dne 12. marca 2015 o določitvi načel okvira za poklicno etiko v Eurosistemu in razveljavitvi Smernice ECB/2002/6 o minimalnih standardih za Evropsko centralno banko in nacionalne centralne banke pri opravljanju poslov denarne politike, deviznih poslov z deviznimi rezervami ECB in pri upravljanju deviznih rezerv ECB (ECB/2015/11) (UL L 135, 2.6.2015, str. 23).

(2) Smernica Evropske centralne banke z dne 26. septembra 2002 o minimalnih standardih za Evropsko centralno banko in nacionalne centralne banke pri opravljanju poslov denarne politike, deviznih poslov z deviznimi rezervami ECB in pri upravljanju deviznih rezerv ECB (ECB/2002/6) (UL L 270, 8.10.2002, str. 14).

(3) Smernica Evropske centralne banke (EU) 2015/856 z dne 12. marca 2015 o določitvi načel okvira za poklicno etiko v enotnem mehanizmu nadzora (ECB/2015/12) (UL L 135, 2.6.2015, str. 29).

(4) Eurosystem Ethics Framework Implementation Practices, 12. marec 2015, dostopno na spletni strani EUR-Lex.

(5) Kodeks ravnanja za visoke uradnike Evropske centralne banke (UL C 89, 8.3.2019, str. 2).

(6) Uredba Evropske centralne banke (EU) 2021/379 z dne 22. januarja 2021 o postavkah bilance stanja kreditnih institucij in sektorja denarnih finančnih institucij (ECB/2021/2) (UL L 73, 3.3.2021, str. 16).

(7) Uredba (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (UL L 257, 28.8.2014, str. 1).

(8) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(9) Uredba Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (UL L 217, 23.7.2014, str. 16).

(10) Eurosystem oversight policy framework, revised version (julij 2016), dostopno na spletni strani ECB na naslovu www.ecb.europa.eu.

(11) Revised oversight framework for retail payment systems, februar 2016, dostopno na spletni strani ECB na naslovu www.ecb.europa.eu.

(12) Direktiva 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (UL L 335, 17.12.2009, str. 1).